(Tønsbergs Blad) SANDEFJORD: Klokken 11.20 la Politiet Vestfold ut en melding på sin egen twitterkonto om at store mengder søppel er blitt spredt utover veien ved Natvalkrysset i Sandefjord.

Det viser seg imidlertid at det er snakk om en varebil som har mistet store mengder dyreinnvoller fra lasterommet og ned på veibanen.

Hans Christian Berge (44) kjører selv vogntog og ble møtt av det noe spesielle synet.

– Jeg tok av på Sandefjordsveien og fikk se en stor mengde innvoller spredt ut over veien.

EKKELT: Store mengder tarmer spredt utover etter et trafikkuhell nær Sandefjord. Foto: Per Langevei

Han beskriver hendelsen som svært spesiell.

– Det ligger tarmer og innvoller tett utover, i en strekning på godt over 70 meter, anslår Berge. Dette er surrealistisk, forteller han.

Flere andre bilister melder om en svært spesiell lukt i området.

Rydder opp

– Det er snakk om et uhell der en privatperson har fraktet store mengder innvoller fra et slakteri, forklarer Dler Jaf, senioringeniør i Statens vegvesen.

Dler Jaf i Statens vegvesen, lover at det nå jobbes hardt for å holde veiene frie for innvoller. Foto: Statens Vegvesen

– Ved Natlandkrysset har lasterommet åpnet seg, og rundt 100–150 kg dyreinnvoller har falt ut i veibanen.

Han kan fortelle at Statens vegvesen jobber med saken.

– Vi har både lastebil og gravemaskin på stedet. Etter vi har fått fjernet innvollene ut fra veien, vil det bli grundig spylt, forteller Jaf.

Han bekrefter at innvollene vil bli fraktet til en godkjent avleveringsplass.

SE OGSÅ: Kaos i busstrafikken: – Fortsatt store utfordringer utenfor sentrum